Peter Christensen (V), 2007-03-29:
Danmark havde verdens stærkeste lokale selvstyre, og med strukturreformen er det kommunale selvstyre blevet endnu bedre og endnu stærkere.
Nu har kommunerne fået en tilpas størrelse til at løfte de mange opgaver, som borgerne forventer de løser, navnlig serviceopgaverne.
Nu kan de koncentrere sig om deres serviceopgaver, nu kan de høste stordriftsfordele, nu kan de bedre vælge de rette it-løsninger, nu kan de bedre koordinere deres indkøb, og de har mulighed for at opbygge stærke faglige miljøer og stor ekspertise.
at der har været stor forskel på effektiviteten fra kommune til kommune.
Alt i alt er strukturreformen forløbet over al forventning.
Vel var der lidt uro sidste efterår, hvor sammenlægningskommunerne skulle tilpasse deres serviceniveauer.
I nogle af de gamle kommuner gik serviceniveauet en smule op, det valgte man at overse, og i andre af de gamle kommuner gik det en smule ned, og her så en række aktivister straks en mulighed for at sprede utilfredshed.
De almindelige borgere blev spændt for aktivisternes vogn.
Det må man tage hatten af for, det var godt aktivisthåndværk, men det var til gengæld dårligt politisk håndværk, for i det lange løb blev det tydeligt, at kommunerne faktisk ikke skar ned på skoleområdet eller børnepasningsområdet sidste år, tværtimod.
Kommunerne valgte da også at stå ved deres aftale med regeringen, naturligvis.
Denne regering har hvert år indgået gode aftaler med Kommunernes Landsforening, og det er jeg helt tryg ved og sikker på vil ske igen.
I år må jeg på forhånd skuffe de aktivister, der regner med at kunne gentage balladen fra sidste år.
Den mulighed får de ikke, for nu er der ikke længere mulighed for at bruge usaglige kneb og spille på tilpasningen af serviceniveauer.
Jeg er sikker på, at kommunerne også i år vil få en aftale med staten, som gør det muligt at øge deres service pænt og afbalanceret.
Ledigheden er på det laveste niveau i de sidste 30 år, som også finansministeren var inde på.
Det har været godt både for statskassen og for kommunekasserne.
Men den lave ledighed betyder selvfølgelig også, at der mange steder er mangel på arbejdskraft.
Det giver os en masse udfordringer, positive og negative.
Den positive udfordring består i at behandle medarbejderne endnu bedre, så de yder en endnu større indsats.
Den negative udfordring består i, at økonomien kan blive overophedet, hvis vi ikke passer på.
Hvis vi bare giver los, sådan som oppositionen foreslår, risikerer vi at sende os lige lukt tilbage til de onde gamle dage i 1970’erne.
Så får vi høj inflation, øget gæld, ustabilitet i økonomien og i sidste ende dermed også en stor arbejdsløshed.
Det burde heldigvis være en overkommelig opgave at undgå den situation.
Vi kan nemlig godt holde os på fornuftens rette vej, samtidig med at vi øger den kommunale service.
De økonomiske rammer for kommuner og regioner er større end nogen sinde før.
Siden 2001 – da regeringen tiltrådte – har vi oplevet et reelt løft i rammen for offentlig service på 35,25 mia. kr.
Ja, det er det, vi for et øjeblik siden hørte hr. Ole Sohn kalde nedskæringer.
35 mia. kr. bruger vi mere på offentlig velfærd og service til borgerne end i 2001.
Det kan vi kun være glade for, vel at mærke når kommuner og regioner leverer valuta for pengene, service for pengene, brugertilfredshed for pengene.
Brugernes tilfredshed er altafgørende.
Det er omdrejningspunktet for kvalitetsreformen.
Vi skal sikre kvaliteten i den offentlige service.
Til det formål skal vi bruge alle gode kræfter: Gode medarbejdere, der føler ansvar, dygtige ledere, der tør lede, og stærke kommuner, der er åbne for at lære af hinanden.
I virkeligheden synes jeg, man skal se kvalitetsreformen i forlængelse af strukturreformen.
Først lagde vi grundlaget helt overordnet ved at gøre kommunerne større, stærkere og mere kompetente, fordi det var en nødvendig forudsætning for, at kommunerne kunne servicere borgerne.
Nu skal vi så sikre, at medarbejderne og lederne i den offentlige sektor får bedre redskaber til at levere en offentlig service, som borgerne med rette kan forvente.
Vi skal gøre det lettere at lede i den offentlige sektor, og vi skal gøre det lettere at udføre opgaver i den offentlige sektor.
Jeg er ikke et sekund i tvivl om, at kvalitetsreformen vil løfte serviceniveauet i kommuner og regioner.
Så er der selvfølgelig nogle, der vil spørge til økonomien i den forbindelse.
Bare rolig, det tager vi stilling til, når processen er slut.
Men i Venstre er vi selvfølgelig ikke så naive at tro, at alting kan løses uden penge.
Det vigtige er, at pengene giver resultater til gavn for borgerne.
Jeg skal på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget konstaterer, at overgangen til den nye kommunale struktur grundlæggende er forløbet meget tilfredsstillende.
Dette skyldes bl.a. mange engagerede offentligt ansattes store indsats.
Folketinget konstaterer endvidere, at kommunerne og regionerne med aftalerne for 2007 øger serviceniveauet på centrale velfærdsområder.
Folketinget noterer sig, at den økonomiske politik har sikret, at der samtidig med betydelig gældsnedbringelse, skattestop og skattelettelser er sket et markant løft i den offentlige velfærd siden 2001, hvorfor Folketinget fortrøstningsfuldt ser frem til de forestående kommuneforhandlinger.
Folketinget ser endvidere frem til resultatet af arbejdet med en kvalitetsreform.«